钦定古今图书集成/明伦汇编/官常典/第402卷 > 傅朝佑
## 钦定古今图书集成/明伦汇编/官常典/第402卷 > 傅朝佑

按《明外史》本传：“朝佑，字右君，临川人。幼有孝行，尝刲
股，愈父疾。万历中，举乡试第一，师事邹元标。天启二
年，成进士，授中书舍人。崇祯三年，考选给事中。方需
次，值永平初，复列上善后七事，帝采纳之。寻补授兵
科。明年八月，疏劾首辅周延儒阴擅威福，明毒忠良。
以机械变诈之心，运刑名督责之术，见佞则加之膝。”
结袁弘勋、张道濬为心腹，遇贤则坠之渊；摈钱象坤、
刘宗周于草莽、倾陷正士，加之极刑，曰“上意不测也。”
攘窃明旨，播之朝右，曰“吾意固然也。陛下因旱求言，
而彼恐其扬己过，故削言官以立威。陛下慎密兵机，
而彼用以箝人口，故挫直臣以怵众。先年论其罪恶
者今皆安在？而亲知乡曲，布列要津，是岂大臣之道
耶？”忤旨切责。及中官王坤诋延儒，朝佑言：坤未尝操
弹劾权，不宜侵阁臣。而延儒当遣内臣之始，举朝力
谏，不肯以去就争。皆有罪，不纳。给事中章正宸、庄鳌
献言事获谴，抗疏救之。屡迁工科左给事中。疏陈当
务十二事：一、纳谏，二、恤民，三、择相，四毋以内批用辅
臣，五毋使中官司弹“劾；六，毋令法外加滥刑”；七，止缇
骑；八，停内操；九，抑武臣骄玩；十，广起废，十一，敕有司
修城积粟。十二。讲《圣谕》六条。旋出封益藩，事竣还里。
九年，即家进刑科都给事中。还朝愆期，为给事中陈
启新所劾，贬秩调外，未行，疏论温体仁六大罪，略言：
“人君治天下之道：曰明，曰断；人臣相天下之道：曰虚，
曰公。数年以来，弹劾首辅体仁者，章满公车，而皇上
曾不决去之。体仁则非惟不去也，凡有言者，必多方斥逐。如吴执御、魏呈润、刘宗周、吴家周、黄绍杰、王绩
灿、李曰辅、詹尔选、胡江、周镳等，不可殚述。臣请先数
其六罪，而后及皇上之当明与断，可乎？一曰得罪于
天子。陛下当边警时，特简入阁，望其匡扶社稷，乃不
正心诚意，以圣贤之道事吾君，而专务督责，刻尚刑
名。窥陛下意在振作，彼则借以快恩仇。窥陛下治尚
精明，彼则托以张威福。至陛下慎重用人，屡推屡駮，
彼且扬言曰：‘非我荐不用’。亦负恩极矣。一曰得罪于
祖宗。凤阳、昌平皆毓灵之地。体仁秉国数年，曾无绸
缪之计，致两地失守，生灵被殃，何以塞天下口乎？一
曰得罪于天地。燮理之事，必责三公。体仁入相以来，
日月交食，星辰失行，太白经天，风霾数见。且四方皆
旱，五谷不登，地震河决，城陷井枯。而体仁乃日寻私
情，图报睚眦，安望其少知愧悔以逭天诛也？一曰得
罪于封疆。封疆之事，在明功罪。今强敌内逼，大盗四
起，高丽且告陷矣。体仁犹冒赏冒荫，以致中外解体。
庶民有口，何可掩也？一曰得罪于圣贤。”国家以科目
取士，垂三百年。体仁因其子为复社诸生所斥，募人
纠弹，牵连不已。又议裁减入学额，有渐罢科目之势，
是焚书坑儒，将见于今矣。一曰得罪于身心。天地生
人，各有良心。圣贤垂训，无逾天理。体仁陷文武“臣僚
数百，几满狱，岂良心尽昧，甘欺君罔上，抑亦徇私害
正，习以成性也？伏愿皇上大施乾断，速去体仁，毋以
天变真不足畏，毋以人言真不足恤；毋以体仁之督
责逢迎为必可任，毋以一己之精明严密为必可恃；
毋以李汝璨之忠言为逆耳，毋以许自表之直纠为
沽名；毋以刘宗周、易应昌等忠清执法之臣为可废；
恤天下死难之忠节以鼓士气；复天下削夺之冠带，
以收士心；体天下大小之臣僚，以课实功；聘天下道
德之高贤，以咨治道。大赦天下，速更苛政，省刑薄敛，
布德行仁，庶倒悬可解，太平可致也。”帝怒，除其名，下
吏按治。逾月，体仁亦罢。中官杜勋重朝佑，令其上疏
请罪而已。从中主之，可复故职。朝佑不应。十一年冬，
国事益棘，获罪者满囹圄。朝佑乃从狱中上疏，为请
宽恤，语过激。会有边警，未报也。明年春，责以颠倒贤
奸，扰乱国是，恣意讪侮。命廷杖六十。创重而卒。福王
时，复故官。